text: Gravesen i landsholdstrøjen: Første kamp endte 10-0
  09 september 2017 kl. 19.30
  Thomas Gravesen fik fredag sin debut på oldboys-landsholdet i et opgør mod Kerteminde. En kamp, der endte i en overbevisende 10-0 sejr.
  Der var mange tidligere landsholdsstjerner på græs, da det danske oldboys-landhold fredag lod de gamle ben trylle med bolden.
  Blandt de gråhårede-stjerner var den legendariske OB-målmand Lars Høgh, Stig Tøfting, John Sivebæk, René Henriksen, Martin Jørgensen, Thomas Helveg, Henrik "Store" Larsen, Morten Bisgaard, Thomas Thorninger og Thomas Gravesen, mens den tidligere landstræner Sepp Piontek sås på sidelinjen.
  Thomas Gravesen bor til daglig i Vejle og fik for nylig plads på holdet på opfordring fra Stig Tøfting. Ifølge Vejle Amts Folkeblad har Gravesen tabt 30 kg før kampstart.
  Landsholdet mødte de gamle drenge fra Kertminde Boldklub. Og selv om benene var nogen lige stive på begge banehalvdele, så rundbarberede landsholdet de lokale helte med intet mindre end 10-0 og sagde dermed pænt tak for indbydelsen til klubbens 90 års fødselsdag.
  Kampen var samtidig en hyldest til afdøde Richard Møller Nielsen, som døde i 2014.
  
  